32004R0683
L 106/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 683/2004 НА КОМИСИЯТА
от 13 април 2004 година
за изменение на Регламент (ЕО) № 466/2001 по отношение на съдържанието на афлатоксини и охратоксин А в храни за кърмачета и малки деца
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 315/93 на Съвета от 8 февруари 1993 г. относно установяването на общностни процедури за замърсителите в храните (1), и по-специално член 2 параграф 3 от него,
след консултация с Научния комитет по храните (НКХ),
като има предвид, че:
(1)
Регламент (ЕО) № 466/2001 на Комисията (2) определя максималното съдържание на някои замърсители в храните включително в храните за кърмачета и малки деца, които са предмет на Директива 91/321/ЕИО на Комисията от 14 май 1991 г. относно храни за кърмачета и преходни храни (3), както и на Директива 96/5/ЕО на Комисията от 16 февруари 1996 г. относно преработени храни на зърнена основа и детски храни за кърмачета и малки деца (4).
(2)
Съгласно Регламент (ЕО) № 466/2001 специфично максимално съдържание на някои замърсители в храни, предназначени за кърмачета и малки деца, следва да бъде определено най-късно до 5 април 2004 г.
(3)
Някои държави-членки са приели норми за максимално съдържание на афлатоксин В1, афлатоксин М1 и охратоксин А в храните, предназначени за кърмачета и малки деца. Като се имат предвид съществуващите различия между националните разпоредби и произтичащият от това риск от нарушаване на принципите на конкуренцията, се налага да се вземат общностни мерки, за да се гарантира единността на пазара при спазване на принципа на пропорционалност.
(4)
За да се предпази здравето на кърмачетата и малките деца, които представляват уязвима група от населението, е подходящо да се определи възможно най-ниско максимално съдържание, разумно постижимо посредством строга селекция на използваните суровини за производството на продукти за кърмачета, продукти за следващите етапи от растежа им, преработени храни на зърнена основа и детски храни. Необходимо е да се разполага с одобрен метод на анализ, за да се гарантира спазването на максималното съдържание. Комисията ще проведе международно кръгово изпитание за афлатоксин М1, за да се провери дали съдържание от порядъка на 0,01 μg/kg афлатоксин М1 може да бъде определено достатъчно достоверно, като се има предвид перспективата за намаляване на максималното съдържание на афлатоксин М1 до 0,01 μg/kg.
(5)
Следователно Регламент (ЕО) № 466/2001 следва да бъде съответно изменен.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Член 2, параграф 2 от Регламент (ЕО) № 466/2001 се заменя със следното:
„2. Максималното съдържание, определено в приложение I, се прилагат също така за храните, предназначени за кърмачета и малки деца, които са предмет на Директива 91/321/ЕИО и на Директива 96/5/ЕО, като се вземат под внимание промените, които се получават в концентрацията на замърсителя при сушенето, разреждането или преработката и относителните концентрации на съставките в продукта. Тези стойности не се прилагат спрямо замърсителите, за които има фиксирани максимални стойности на общностно равнище за съответните храни или в случаите, когато при отсъствие на максимални стойности, определени на общностно равнище, в националното законодателство за посочените хранителни продукти има фиксирани по-строги стойности.“
Член 2
Приложение I към Регламент (ЕО) № 466/2001 се изменя в съответствие с приложението към настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Прилага се от 1 ноември 2004 година.
Настоящият регламент не се прилага за продуктите, пуснати на пазара преди 1 ноември 2004 г., в съответствие с приложимите разпоредби. Производителите и търговците на тези продукти поемат задължението за доказване на датата на тяхното пускане на пазара.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 април 2004 година.